ไฟแนนซ์ทูเดย์
วันก่อน กรณ์ จาติกวณิช รมว.คลัง
18 ส.ค. 2554

วันก่อน กรณ์ จาติกวณิช รมว.คลัง
โดย..ภูคา 
ส่งหนังสือเวียนถึงพนักงาน “เอสเอ็มอีแบงก์” เพื่อขอบคุณที่ทำงานช่วยเหลืองานรัฐบาลอย่างดีมาโดยตลอด ทำเอาพนักงานเป็นปลื้มที่ขุนคลังยังเห็นแก่ความเหน็ดเหนื่อยที่ผ่านๆ มา
เมื่อลองพลิกไส้ในมาตรการให้ความช่วยเหลือผู้ประสบภัยปี 2554 ที่เพิ่งผ่านมติ ครม. จะพบว่ากระทรวงการคลังได้ตัดเรื่องข้อเสนอของสถาบันการเงินเฉพาะกิจที่ขอให้รัฐช่วยสนับสนุนเรื่องอัตราดอกเบี้ย และการแยกบัญชีพิเศษออกไป เพราะเกรงว่าจะกลายเป็นภาระทางการคลังในอนาคตมากเกินไป หากเป็นแบบนี้เชื่อแน่ว่า โอกาสที่ผู้ประสบภัยจะได้สินเชื่อคงเหลือน้อยลงไปอีกแน่นอน




ผ่านมาเดือนกว่าๆ กับโครงการประชาวิวัฒน์เห็นว่ายอดไม่รุ่งพุ่งแรงอย่างที่คาด เหตุเพราะวินมอเตอร์ไซค์ และแม่ค้าหาบเร่แผงลอยไม่ได้ขึ้นทะเบียนกับ กทม. ขณะที่แท็กซี่เองก็ติดเรื่องที่ต้องให้สหกรณ์ค้ำประกันให้ ทำให้ยอดล่าสุดน่าจะทำให้แค่ครึ่งของเป้าหมายที่ตั้งไว้ 5,000 ล้านบาท 
คณะรัฐศาสตร์ มหาวิทยาลัยธรรมศาสตร์จับมือจุฬาลงกรณ์มหาวิทยาลัย จัดงาน “สิงห์ดำสิงห์แดง” เปิดวิจัยร้อน 4 ชิ้น ฝีมือนักศึกษาปริญญาโท ได้แก่ “ผลกระทบของนโยบายหลักประกันสุขภาพถ้วนหน้าต่อสถานการณ์คลังของโรงพยาบาลของรัฐ กรณีศึกษาโรงพยาบาลภูมิพลอดุลยเดช” 
“ผลกระทบของนโยบายการจัดระดับความเหมาะสมของรายการโทรทัศน์ประเภท น 13+ และ น 18+ ต่อพฤติกรรมของเด็กและเยาวชน” 
“ทุนทางสังคม : รากฐานความเข้มแข็งของชุมชนและประชาธิปไตย” และ“ผลกระทบของนโยบายกองทุนเงินกู้ยืมเพื่อการศึกษาต่อการจัดการด้านแรงงาน 
กรณีศึกษาเปรียบเทียบเฉพาะอุตสาหกรรมสิ่งทอ และอุตสาหกรรมยานยนต์” สนใจติดตามได้ที่คณะรัฐศาสตร์ มหาวิทยาลัยธรรมศาสตร์ ท่าพระจันทร์